विकास की बहुत सारी बातें हो रही हैं। सत्तारूढ़ राजनीतिक दल के नेता राग अलाप रहे हैं कि वे फलां- फला विकास कार्य कर रहे हैं। किंतु जिस तरह से हमारे राजनेता छोटे-छोटे अवसरों पर विकास की बड़ी-बड़ी बातें करते हैं उसके मद्देनजर वास्तविकता का विश्लेषण करना आवश्यक है। जो लोग इन बातों को जानते समझते हैं वे इस पर विश्वास नहीं करते हैं तथा गरीब और वंचित जिन्हें विकास का लाभ मिलना चाहिए उन्हें न्याय नहीं मिलता है। संयुक्त राष्ट्र विकास कार्यक्रम की 2018 की वैश्विक बहुआयामी गरीबी सूचकांक और आॅक्सफोर्ड पावर्टी एंड ह्यूमन डेवलपमेंट इनिशिएटिव की रिपोर्ट से उत्साहजनक खबर मिलती है कि भारत में 270 मिलियन लोग गरीबी से उभरे हैं। किंतु सच यह है कि इन लोगों को गरीबी से उभरने में एक दशक लगा है।